Kedves Szepesiek és a Szepesség után érdeklődők! 
Nemrég kaptuk a sajnálatos hírt, hogy a szeptemberi lőcsei találkozónk támogatására benyújtott EU-pályázatunk nem nyert. Ennek ellenére, látván a lőcseiek szeretetteljes fogadókészségét, szerényebb, önköltséges alapon megpróbáljuk megrendezni a szept.22-25. közötti, Lőcsére tervezett találkozónkat. Alkalmat ad ez az ősök földjének a meglátogatására, a szép Szepesség újrafelfedezésére, színvonalas előadások meghallgatására, a szepesiek összetartozásának erősítésére, meghitt beszélgetésekre és találkozásra ott élő barátainkkal. 
A program előkészítésén eddig munkálkodó szervezőbizottság Billingné Árvay Anikó, Czenthe Miklós, Tóthmátyásné Hollóházy Ildikó és Tóthmátyás István, ezért lényegében a már korábban tervezett programot hirdeti meg. A program önköltséges lesz, tehát szerény keretek közt, de igényes tartalmat kínálunk. Jó lenne, ha minél több érdeklődőt sikerülne megnyerni a részvételre, ezért kérjük a kedves szepesi barátainkat, hogy hívogassák ilyen érdeklődésű rokonaikat, barátaikat, ismerőseiket. A program sikere és nem utolsósorban költsége is sokban függ a résztvevők számától! Eddig kb. 40 fő fejezte ki érdeklődését, egy részük biztosra mondta a részvételt, mások még csak feltételesen.
A program keretterve és költségei: 2011.szept.22. csüt.-25.vasárnap (utazással együtt 4 nap, 3 éjszakára szállással) között tervezzük a rendezvényt. 
A rendezvény teljes költsége (szállás, étkezés, utazás, közös hozzájárulás) fejenként így alakul, a résztvevők választhatnak a következő lehetőségek közül (270 ft/euro árral számolva, mivel a költségek nagy része euróban fizetendő): 
A./ Mérsékeltebb ár, szerényebb, kollégiumi szállással, utazási és egyéni költséget is belekalkulálva: kb. 26.000,- ft (kb. 96 euro).
B./ Nagyobb ár, igényesebb szállás panzióban, utazási és egyéni költséget is belekalkulálva: kb. 34.000,- ft- (kisebb létszám esetén 38.000,-ft) (126 ill. 141-144 euro). 
Az A./ és B./ ár részletesebb tartalma:
Szállás: 
A./ diákszállás kollégiumban (WC, mosdó a 2-5 fős kéthálószobás appartmanban,  közös zuhany a folyosón), reggelivel: 30 euro/fő/3 éjszaka.
B./ Miva panzió reggelivel: 60 euro/fő/3 éjszaka, de ha nem tudjuk megtölteni a 25 szálláshelyet, akkor átlagosan 78 euro/fő/3 éjszaka.
Étkezés (azonos A./ és B./ esetén): 
Három közös étkezés (meleg étel) az Arcada szállóban péntek délben és este, ill. szombat este: 8 euro/étkezés, 3x8=24 euro. 
Saját költségen és módon kell megoldani az étkezést az odautazás napján, azaz csütörtökön napközben és este, a hazautazás napján vasárnap délben, ill. szombat délben, a szabad  program  idején.
Utazás (azonos A./ és B./ esetén). Lehetőségek:
- közös busz utazás szervezése közel 400 ezer ft-ba kerül, ezért ez akkor lehetséges, ha 40-45 résztvevő ezt igényli, akkor jön ki a fejenkénti 9-10ezer ft. 
- Ha nem lesz elegendő jelentkező közös buszra, akkor egyénileg is szervezhető az utazás: autóval ("telekocsi" jelleggel ez esetben a szabad helyeken további résztvevőket is el lehetne vinni, a költségeket megosztva). 
- További lehetőség: kedvezményes vonatjárat is van Budapest és Poprád (Igló) között kassai átszállással 28 euroért (kb.7560,-ft), Iglóra (12km) elmehetünk a vonattal érkezőkért, szükség esetén megszervezzük. 
Közös költségek:
Mivel az előadók ingyen vállalják az előadást, ill. az előadótermet is ingyen bocsátják rendelkezésre, ezért részükre némi ajándékot szeretnénk biztosítani: bor és könyvre gondoltunk, ill. a helyi előadókat meghívnánk két közös étkezésre. Néhány koszorú is szükséges lesz. Ezekre 5 euro (kb. 1350,- ft) beszedését javasoljuk.

Előleg:
Az önköltséges rendezvény sikeres lebonyolítása érdekében viszont elengedhetetlen a résztvevőktől előleg beszedése. Erre a szervezőbizottság vállalkozik, akik kezelik a pénzt, intézik a szervezéssel kapcsolatos teendőket, lefoglalják az igényelt szolgáltatásokat és elszámolnak a pénzzel. Javaslatunk, hogy legkésőbb 2011.júl.29.péntekig legyenek szívesek eljuttatni a szervezőkhöz, az alább jelzett címekre a következő összeget: A./ A szerényebb szállást igénylők: 10.000,- ft-ot (37 €),
B./ az igényesebb szállást igénylők 15.000,- ft-ot (56 €, a panzióbeli szállások lefoglalásához némi foglaló szükséges).
A programban résztvevők számára felajánljuk a személyes tájékoztatást 2011.júl.29-én, pénteken 17 órakor, Czenthe Miklós lakásán, Budapest II.ker.Margit krt.25/c.II/3. (a ferences templom mellett, a Mechwart-lépcsőről van a bejárat, a 4-6-os villamos Mechwart-ligeti megállójából közelíthető meg). Itt személyesen is megbeszélhetjük az utazást, át lehet adni az előleget.
Amennyiben összejön 40 fő az autóbuszhoz, akkor az autóbuszköltséget is előre kell kifizetni. Egyéb utazási költségeket a helyszínen rendezzük, ezen belül a szállásköltségből fennmaradó részt, ill. a múzeumi belépőket mindenki saját maga.
Támogatók keresése:
A rendezvény színvonalának emelése, a közös költségek fedezése céljából további támogatókat keresünk és támogatásokat szívesen igénybe veszünk, akár 10 ezer ft is számítana. Akinek lehetséges támogatókra ötlete van, vagy fel tud ajánlani a közös ügyre összeget, azt szívesen vesszük. Nagy segítség lenne, ha valaki mikrobusszal tudna jönni, és költségmegosztással néhány embert el tudna vinni (ha a nagy autóbusz nem jön össze).
Jelentkezés:
 Jelentkezni lehet a szervezőbizottság bármelyik tagjánál személyi adatok, választott szállás, preferált utazási mód, kocsiban szabad helyek számának és az indulás helyének megadásával: 
Billingné Árvay Anikó, mobil: 30/9927 681, email: billing.arvai@t-online.hu 
Czenthe Miklós, tel.: 316 31 99, mobil: 20 99 10 064, email: czenthe@t-online.hu 
Tóthmátyásné Hollóházy Ildikó, email: tmihil@t-online.hu , mobil: 20/3479158
.
Programterv:
22. csütörtök: utazás, útközben egyénileg szervezett városnézés (például a szepesi vár), a szállás elfoglalása és ismerkedés.
23. péntek: délelőtt (9-14 óra) előadások jelentős szepesi-lőcsei polgárcsaládokról és személyiségekről szlovák és magyar előadókkal,  szlovák-magyar tolmáccsal, hozzászólások. Az utolsó előadás a lőcsei Szent Jakab templom epitáfiumainak (sírtáblák) megtekintése. 14 óra körül a szlovákokkal közös ebéd az Arcadá-ban, délután a lőcsei emlékhelyek és evang. temető meglátogatása és koszorúzás, este vacsora az Arcada étteremben.
24. szombat: délelőtt és ebéd saját szervezésben, mely lehetőséget ad pl.  Késmárk, Igló stb. meglátogatására. Késő délután a lőcsei evangélikus templomban közös zenés áhítat a Bolyai (Greschik) Vonósnégyes részvételével (szervezés alatt, még nem egész biztos, hogy vállalni tudják), magyar-német-szlovák közös imával, majd este a szlovák barátokkal közös vacsora az Arcada étteremben.
25. vasárnap: reggeli és hazautazás egyénileg szervezett programmal (ajánlható pl. Krasznahorka vára a lőcsei fehér asszony kiállítással, vagy/és Dobsina evang. temető, templom).